Men á fimtanda stjórnarári Tiberiusar keisara, meðan Pontius Pilatus var landshøvdingi í Júdeu, og Heródes var fjórðingshøvdingi í Galileu, og Filippus bróðir hansara fjórðingshøvdingi í landspartinum Itureu og Trakonitis, og Lýsanias fjórðingshøvdingi í Abilene, og meðan Annas og Kaifas vóru høvuðsprestar, tá kom orð Guðs til Jóhannesar Sakariassonar í oyðimørkini. Og hann steig fram og fór um øll bygdarløgini við Jórdan og prædikaði umvendingardóp til fyrigevingar syndanna, eins og skrivað stendur í spádómsbók Jesaja profets: «Ein rødd á einum, ið rópar í oyðimørkini: Slættið veg Harrans, gerið beinar leiðir hansara. Hvør ein lægd skal fyllast upp, og hvør ein hædd og hvør ein heygur skal javnast; og tað, ið krókut er, skal verða beinað, og tað, ið knortlut er, skal verða slættar gøtur; og alt hold skal síggja frelsu Guðs.» Hann segði tí við mannamúgvurnar, sum komu út til hansara at verða doyptar av honum: «Tykkara ormaungar! Hvør lærdi tykkum at flýggja undan hini komandi vreiðini? Berið tá ávøkst, sum samsvarar við umvendingina, og farið ikki og sigið við tykkum sjálvum: «Vit hava Ábraham til faðir;» tí at eg sigi tykkum, at Guð er mentur at vekja Ábrahami børn av hesum steinunum. Men øksin liggur tí eisini longu við røturnar á trøunum; hvørt tað træ, sum ikki ber góðan ávøkst, verður tá avhøgt og kastað í eldin.» Og mannamúgvurnar spurdu hann og søgdu: «Hvat eiga vit tá at gera?» Men hann svaraði og segði við tey: «Tann, ið eigur tveir kyrtlar, býti við tann, ið ongan eigur; og tann, ið hevur mat, geri so við.» Men eisini tollarar komu at verða doyptir, og teir søgdu við hann: «Meistari, hvat eiga vit at gera?» Men hann segði við teir: «Krevjið ikki meira enn tað, sum tykkum er lagt á!» Men eisini hermenn spurdu hann og søgdu: «Hvat eiga vit tá at gera?» Og hann segði við teir: «Noyðið ikki peningar av nøkrum við voldum ella svikum, og latið tykkum noyða við løn tykkara.» Men tá ið nú fólkið gekk í væntan, og tey øll hugsaðu í hjørtum sínum um Jóhannes, hvørt hann ikki mundi vera Kristus, tá svaraði Jóhannes og segði við øll: «Eg doypi tykkum við vatni; men tann kemur, sum er mætari enn eg, og eg eri ikki verdur at loysa tveingir hansara; hann skal doypa tykkum við heilagum anda og eldi. Hann heldur tíningarskuvluni í hond síni fyri at tína allan sorn sín og goyma kornið saman í løðu síni; men dumbuna skal hann brenna í einum ósløkkjandi eldi.» Og eisini við mongum øðrum áminningum bar hann fólkinum gleðiboðskapin. Men tá ið Heródes fjórðingshøvdingin varð átalaður av honum vegna Heródiasar, bróðurkonu hansara, og fyri alt tað illa, sum Heródes hevði gjørt, tá legði hann tað aftur at øllum hinum, at hann setti Jóhannes fastan. Men meðan alt fólkið varð doypt, bar tað so á, tá ið Jesus eisini var vorðin doyptur og helt bøn, at himmalin opnaðist, og heilagi andin steig niður yvir hann í likamligum líki sum ein dúgva, og ein rødd kom av himli: «Tú ert sonur mín, hin elskaði; til tín havi eg góðan tokka.» Og sjálvur var Jesus okkurt um tríati ára gamal, tá ið hann byrjaði, og var, sum tey hildu, sonur Jósefs, sonar Eli, sonar Mattats, sonar Levi, sonar Melki, sonar Jannai, sonar Jósefs, sonar Mattatiasar, sonar Ámosar, sonar Náhums, sonar Esli, sonar Naggai, sonar Máats, sonar Mattatiasar, sonar Simei, sonar Jóseks, sonar Jóda, sonar Jóhanans, sonar Resa, sonar Serubábels, sonar Sealtiels, sonar Neri, sonar Melki, sonar Addi, sonar Kosams, sonar Elmadams, sonar Ers, sonar Jesu, sonar Eliesers, sonar Jórims, sonar Mattats, sonar Levi, sonar Símeons, sonar Júda, sonar Jósefs, sonar Jónams, sonar Eljakims, sonar Melea, sonar Menna, sonar Mattata, sonar Nátans sonar Dávids, sonar Ísai, sonar Óbeds, sonar Bóasar, sonar Salmons, sonar Naksons, sonar Amminadabs, sonar Ráms, sonar Hesrons, sonar Peresar, sonar Júda, sonar Jákups, sonar Ísaks, sonar Ábrahams, sonar Tára, sonar Nákors, sonar Seruks, sonar Rehu, sonar Peleks, sonar Ebers, sonar Sela, sonar Kenans, sonar Arpaksads, sonar Sems, sonar Nóa, sonar Lameks, sonar Metúsala, sonar Enoks, sonar Jareds, sonar Malálaels, sonar Kenans, sonar Enosar, sonar Sets, sonar Ádams, sonar Guðs.